המטרה העיקרית של הבדיקות היא לאתר הריונות בסיכון מוגבר לתסמונת דאון. קיימות מספר בדיקות הנבדלות באחוז הגילוי של תסמונת דאון.
חשוב להבין כי בדיקת הסינון איננה בדיקה אבחנתית. כלומר אינה נותנת תוצאה של “כן” או “לא”, אלא בדיקת סינון סטטיסטית, המדווחת את מידת הסיכון (Risk).
לדוגמא: סיכון של 1:400 משמעותו, סיכון סטטיסטי לעובר אחד פגוע מתוך 400 הריונות.
כלומר: מתוך 400 עוברים שאימהותיהם קיבלו תוצאה זו, עובר אחד יהיה פגוע ו- 399 עוברים יהיו תקינים.
באמצעות תוכנת מחשב מחושב הסיכון הספציפי של הנבדקת לעובר עם תסמונת דאון, לפי תוצאות הבדיקות וגיל האם.